ไฟแนนซ์ทูเดย์
...สัปดาห์นี้ต้องจับตาการหารือกันของ กระทรวงการคลัง แบงก์ชาติ สภาอุตสาหกรรมแห่งประเทศไทย และสภาหอการค้าไทย เรื่องการผ่าทางตันค่าเงินบาทที่แข็งค่าขึ้นทุกวันๆ ว่าจะมีข้อเสนออะไร และแบงก์ชาติจะมีนโยบายอะไรที่จะชะลอการแข็งค่าของเงินบาทบ้าง
28 ม.ค. 2556

...สัปดาห์นี้ต้องจับตาการหารือกันของ กระทรวงการคลัง แบงก์ชาติ สภาอุตสาหกรรมแห่งประเทศไทย และสภาหอการค้าไทย เรื่องการผ่าทางตันค่าเงินบาทที่แข็งค่าขึ้นทุกวันๆ ว่าจะมีข้อเสนออะไร และแบงก์ชาติจะมีนโยบายอะไรที่จะชะลอการแข็งค่าของเงินบาทบ้าง
...ศึกเงินบาทในครั้งนี้ ต้องจับตาแบงก์ชาติจะทนไม่แทรกแซงค่าเงินได้อีกนานแค่ไหน ช.ชดา ขอสนับสนุนให้วางเฉย คอยติดตามอย่างใกล้ชิด แต่แบงก์ชาติไม่ควรเข้าไปเป็นผู้เล่น เพราะปริมาณเงินมหาศาลมาก สู้ไปก็ไม่ชนะ รังแต่จะสร้างผลขาดทุนให้กับแบงก์ชาติเพิ่มมากกว่าที่เป็นอยู่ 
...วันพฤหัสบดีที่ 31 ม.ค.นี้ ดร.ประสาร ไตรรัตน์วรกุล ผู้ว่าการแบงก์ชาติ ประชุมบอร์ดแบงก์ชาติช่วงเช้า เสร็จแล้วก็จะมาเปิดงานมหกรรมการลงทุน โพสต์ทูเดย์ อินเวสต์เมนต์ เอ็กซ์โป 2013 ที่ศูนย์การประชุมแห่งชาติสิริกิติ์ 
งานนี้ผู้ว่าฯ ประสาร จะขึ้นกล่าวปาฐกถาในหัวข้อ “ภารกิจที่ท้าทายของธนาคารแห่งประเทศไทย” ด้วย ซึ่งเป็นเรื่องฮอตที่หลายคนจะเงี่ยหูฟังว่าจะมีการส่งสัญญาณอะไรออกมาบ้างหรือไม่
...ช.ชดา นั่งดูโปรโมชันของสถาบันการเงินที่ขนมากำนัลกับลูกค้าในงาน โพสต์ทูเดย์ อินเวสต์เมนต์ เอ็กซ์โป 2013 แล้ว ขอบอกว่าสุดคุ้ม มีทั้งผลิตภัณฑ์เงินฝากดอกเบี้ยสูง ที่เป็นไฮไลต์และน่าสนใจมากสำหรับคนจะซื้อบ้าน หลายธนาคารให้เงินกู้ดอกเบี้ย 0% เป็นเวลา 6 เดือน คนที่มีแผนซื้อบ้านและจะกู้เงิน ขอบอกว่าใช้โอกาสดีๆ ในงานนี้กู้เงินได้ทั้งของแจกแถมและทราบผลเร็วอีกต่างหาก
...ในที่สุดกระทรวงการคลังก็ออกมาปรับเกณฑ์การควบคุมแบงก์รัฐแล้ว ว่าจะไม่ใช้กฎระเบียบเดียวกับของธนาคารพาณิชย์ เพราะต้องปล่อยกู้ให้ลูกค้าที่ธนาคารเอกชนปฏิเสธ แต่ที่ ช.ชดา ห่วงก็คือเรื่องการตรวจสอบมากกว่า ถ้าให้ ธปท.เข้าไปตรวจน่าจะเจอความไม่ชอบมาพากลมากกว่าที่คลังจะตรวจเองไหม